Dakor pou bande kour dsi listoir La Rényon ! - Oté - Témoignages\nDakor pou bande kour dsi listoir La Rényon !\nSondaz lofis la komandé :\nmèrkrodi 27 octob 2021, sanm Justin\nMwin la fine romark dopi dé zané é dé zané bande rényoné lé domandère bande kour dsi noute listoir lékol. Sa sé in n’afère mwin la fine konstate par mwin mèm – par l’fète bande rényoné lé domandèr pou zot épi pou zot zanfan.\nPou kossa d’apré zot ? Dabor pars kan wi koné pa oussa wi sava, i fo konète oussa wi sorte é sanbe pou mwin nou lé bien dann in shéma konmsa… Dézyèmman ni pé dire lo rényoné i koné pa bien son listoir pars néna in bon boute tan i amontr pi listoir La Rényon dann lékol La Rényon. Mwin lé sir in marmaye dopi li rante matèrnel ziska li sorte avèk son bak-si li sorte avèk so bak-i pé fé toutin parkour pandan kinzan san antande parl listoir La Rényon.- pétète pa zéro kalbass, mé si tèlman pti pé.\nSré intéréssan fé in lankète pou konète si bande rényoné an mazorité i koné bande date inportan dann noute listoir, mi kroi pa la mazorité d’moune i koné sa bien, si zot lé kapab di dé-troi date san tronpé… An touléka si i koné pa, mwin lé sir i yèmré konète noute listoir san trikaz san révizyoniz listoir noute péi.\nAn gro zordi i pé di bande paran lé pour avèk pliss katrovin dis pour san, avèk vin poin anpliské lo dèrnyé sondaze. Lo bézoin lé la, l’anvi lé la, bande résponsab i doi réspèkt la volonté d’moune. Astère konm mwin la fine ékri na poin arien i anpèsh fé listoir La Rényon dann la lang kréol par noute lang lé kapabe anpar in n’afère konmsa san kass noute tète pou vréman.\nAstère si ni vé rapèl troi rovandikassion, ni pé di :\nDemoune dann zot mazorité i vé in l’ansègnman la lang kréol é lansègnman an kréol in pé oute matyère.\nBande paran i vé zot zanfan i sava lékol é i aprande dann bande klass biling kréol-franssé,\nBande rényoné i vé i aprande listoir La rényon épi la kiltir rényonèz ;\nLédikassyon nassional lé o pyé di mir é sé èl k’i doi mète an mizik so nouvo lansègnman dann noute péi La Rényon.